《曾季明经过相见闻寿冈先生挂冠之报且承动静》
宋代·赵蕃

夫子文章何所如，高处直命骚为奴。
世人共诵词人赋，不道雕虫羞壮夫。
儿时闻公芗林社，既见则喜已白须。
公亦与我自言志，笑谓此客向来无。
昨传得官隶王都，且复将试齐相壶。
岐江严湍浪饶舌，爱公愿公吾道扶。
今知谢事归悬车，食可无肉寒须襦。
再三问公近起居，复道今腴非昔癯。
君今好去相与娱，马牛宁得加我呼。
绝代幽居在空谷，市门三五方当垆。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。